Diari Oficial de la Generalitat Valenciana


Sumari del DOGV 270, del 18-07-1985 (1985/804664)

REIAL DECRET 1040/1985, de 25 de maig, sobre traspàs de funcions i serveis de l'Administració de l'Estat a la Comunitat Valenciana en matèria d'espectacles.
------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1985/05/25/1040/dof/vci/html**

### Dades del document

Número de DOGV
:   270

Data del DOGV
:   18-07-1985

Secció del DOGV
:   DISPOSICIONS GENERALS

Número del document
:   1985/804664


Data del document
:   25-05-1985

Organisme emissor
:   Presidència del Govern

Tipus de document
:   Reial decret

Reial Decret 1040/1985, de 25 de maig, sobre traspàs de funcions i serveis de l'Administració de l'Estat a la Comunitat Valenciana en matèria d'espectacles.  
El Reial Decret 4015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'Estat a la Comunitat Valenciana. Segons que disposa el Reial Decret esmentat, que també regula el funcionament de la Comissió Mixta de Transferències prevista en la Disposició Transitòria Quarta de l'Estatut d'Autonomia de la Comunitat Valenciana, aquesta Comissió, després de considerar la conveniència i la legalitat de realitzar els traspassos en matèria d'espectacles públics, adoptà, en la reunió del dia 22 de desembre de 1983, l'acord pertinent, la virtualitat pràctica del qual exigeix de ser aprovat pel Govern mitjançant Reial Decret.   
En atenció d'aquests motius, en compliment del que disposa la Disposició Transitòria Quarta de l'Estatut d'Autonomia de la Comunitat Valenciana, a proposta del Ministres de l'Interior i el d'Administració Territorial, i amb la deliberació prèvia del Consell de Ministres en la reunió del dia 22 de maig de 1985,   
DECRETE:   
Article 1r  
S'aprova l'acord de la Comissió Mixta prevista en la Disposició Transitòria Quarta de l'Estatut d'Autonomia de la Comunitat Valenciana de data 25 d'abril, pel qual són traspassades funcions de l'Administració de l'Estat en matèria d'espectacles públics a la Comunitat Valenciana, i s'hi traspassen també els corresponents serveis i mitjans personals, materials i pressupostaris necessaris per a l'exercici d'aquelles.   
Article 2n  
1. En conseqüència, queden traspassades a la Comunitat Valenciana les funcions a què fa referència l'acord inclòs en l'Annex I d'aquest Reial Decret, així com els serveis, béns, drets i obligacions, i el personal i els crèdits pressupostaris que figuren en les relacions adjuntes al mateix Acord de la Comissió Mixta, en els termes i les condicions que s'hi especifiquen.   
2. En l'Annex II d'aquest Reial Decret s'apleguen les disposicions legals afectades per aquest traspàs.   
Article 3r  
Els traspassos a què fa referència aquest Reial Decret tindran efectivitat a partir del dia 1 de juliol de 1985, indicat en l'acord de l'esmentada Comissió Mixta, sense perjudici que el Ministeri de l'Interior produesca els actes administratius necessaris per al manteniment dels serveis en el mateix règim i nivell de funcionament que tinguessen en el moment de l'adopció de l'acord transcrit com a Annex I d'aquest Reial Decret, fins la data de publicació.   
Article 4t  
Els crèdits pressupostaris determinats d'acord amb la relació 3.2 seran donats de baixa en els conceptes d'origen i transferits pel Ministeri d'Economia i Hisenda als conceptes habilitats en la Secció Trenta-Dos, destinats al finançament del cost efectiu dels serveis assumits per les Comunitats Autònomes, una vegada enviats al Departament esmentat per part de l'Oficina Pressupostària del Ministeri de l'Interior els certificats de retenció de crèdit, per tal de donar compliment al que disposa la Llei de Pressuposts Generals de l'Estat vigent.   
Article 5é  
Aquest Reial Decret entrarà en vigor el dia de la seua publicació en el Boletín Oficial del Estado.   
A Madrid, el 25 de maig de 1985.   
JOAN CARLES R.  
El Ministre de la Presidència,  
JAVIER MOSCOSO DEL PRADO Y MUÑOZ  
ANNEX I  
La Sra. Concepción Tobarra Sánchez i la Sra. Maria Blanca Blanquer i Prats, Secretàries de la Comissió Mixta prevista en la Disposició Transitòria Quarta de l'Estatut d'Autonomia de la Comunitat Valenciana,   
CERTIFIQUEN  
Que en el Ple de la Comissió Mixta celebrada el dia 25 d'abril de 1985 fou adoptat l'Acord sobre traspassos de funcions i serveis a la Comunitat Valenciana en matèria d'espectacles, en els termes que tot seguit s'indiquen:   
A) Referència a les normes constitucionals, estatutàries i legals en què s'empara la transferència.   
La Constitució, en l'article 149.1.29, estableix que l'Estat té competència exclusiva matèria de seguretat pública, sense perjudici de la possibilitat de creació de policies per a les Comunitats Autònomes en la forma que establesquen en els Estatuts respectius en el marc del que dispose una llei orgànica.   
D'altra banda, l'Estatut d'Autonomia de la Comunitat Valenciana estableix, en l'article 31.30, que la Comunitat Valenciana té competència exclusiva en matèria d'espectacles.   
Sobre la base d'aquestes previsions constitucionals i estatutàries, procedeix d'efectuar traspassos de funcions i serveis a la Comunitat Valenciana en matèria d'espectacles públics, encomanades actualment al Ministeri de l'Interior.   
B) Funcions de l'Administració de l'Estat que assumeix la Comunitat Valenciana.   
1. Són traspassades a la Comunitat Valenciana, dins del seu àmbit territorial, en els termes d'aquest Acord i altres normes que el facen efectiu i es publiquen en el Boletín Oficial del Estado, les funcions que fins ara havia exercit l'Administració de l'Estat en matèria d'espectacles públics.   
2. A l'efecte de garantir l'eficaç compliment de les competències de l'Estat en matèria de seguretat pública, la Comunitat Valenciana comunicarà a l'Administració de l'Estat:   
a) Les resolucions adoptades en expedients que puguen afectar a la Seguretat Pública.   
b) Els assentaments i anotacions que practique en el Registre d'Empreses i Locals.   
3. La Comunitat Valenciana coordinarà amb l'Administració de l'Estat aquells aspectes de las seua activitat reglamentària sobre matèria que afecten a la Seguretat Pública.   
C) Funcions que es reserva l'Administració de l'Estat.   
1. L'Administració de l'Estat podrà suspendre o prohibir espectacles, manifestacions esportives o activitats recreatives, així com clausurar locals per raons greus de seguretat o d'ordre públic.   
2. Igualment, l'Administració de l'Estat podrà dictar les normes bàsiques de seguretat pública per als edificis i instal·lacions en què se celebren els espectacles i les activitat recreatives.   
3. L'Administració de l'Estat comunicarà a la Comunitat Valenciana les autoritzacions referents a proves esportives que, desplegantse parcialment en territori d'aquella tinga un àmbit superior.   
4. Correspon a l Administració de l'Estat dictar les normes que reglamenten corregudes de bous i novillades.   
5. Qualsevol altra que li corresponga legalment si afecta a la seguretat pública.   
D) Béns, drets i obligacions de l'Estat que s'hi traspassen.   
1. Fins que no es produesca un traspàs definitiu de locals la Comunitat Valenciana podrà utilitzar provisionalment la part dels edificis dels Governs Civils on s'exerceixen aquests serveis actualment i la superficie dels quals figura en la relació adjunta número 1, o qualssevol altres que l Administració de l'Estat hi cedesca provisionalment.   
2. En el termini d'un mes des de la publicació del Reial Decret que aprove aquest Acord seran signades les corresponents Actes de lliurament i recepció del mobiliari, l'equip i el material inventariable.   
E) Personal adscrit als serveis que s'hi traspassen.   
1. El personal adscrit als serveis traspassats i que és referenciat nominalment en la relació adjunta número 2, passarà a dependre de la Comunitat Valenciana en els termes legalment previstos per l'Estatut d'Autonomia i d'altres normes en cada cas aplicables, i en les mateixes circumstàncies especificades en la relació adjunta i amb el seu número de Registre de Personal.   
2. La Subsecretària del Ministeri de l'Interior notificarà als interessats el traspàs i la seua nova situació administrativa, tan bon punt el Govern aprove aquest Acord mitjançant Reial Decret. Igualment enviarà als òrgans competents de la Comunitat Valenciana una còpia certificada de tots els expedients d'aquest personal traspassat, així com dels certificats d'havers, referits a les quantitats acreditades durant 1984 i l'Administració de l'Estat a modificarà les plantilles orgàniques i pressupostàries en funció dels traspassos efectuats.   
F) Llocs de treball vacants que s'hi traspassen.   
Els llocs de treball vacants que s'hi traspassen figuren en la relació número 2.2.   
G) Valoració definitiva de les carrègues financeres dels serveis traspassats.   
1. El cost efectiu que segons la liquidació del pressupost de despeses per a 1983 correspon als serveis que es traspassen a la Comunitat Autònoma és, amb caràcter definitiu, de 99.479.718 pessetes, segons detall que figura en la relació número 3.1   
2. El finançament, en pessetes de 1983, que correspon al cost efectiu anual dels serveis transferits que és detallat en la relació 3.2.   
3. Transitòriament, fins que el cost efectiu es compute per a determinar el percentatge de participació de la Comunitat Autònoma en els ingressos de l'Estat, l'esmentat cost serà finançat mitjançant la consolidació en la Secció 32 dels Pressupostos Generals de l'Estat, dels crèdits referents als diferents components del cost efectiu, pels imports que s'indiquen, susceptibles d'actualització pels mecanismes generals previstos en cada Llei de Pressupostos de l'Estat:   
 Crédits  
 en pessetes  
Costos bruts: de 1985  
Despeses de personal 68.213.372  
Despeses de funcionament 1.810000  
Finançament net 189000  
No hi ha recaptació anual per taxes o altres ingressos.   
Les possibles diferències que es produesquen durant el període transitori, a què fa referència el paràgraf anterior, pel que fa al finançament dels serveis transferits, seran objecte de regularització al tancament de cada exercici econòmic mitjançant la presentació dels comptes i estats justificatius corresponents davant d'una Comissió de Liquidació, que es constituirà en el Ministeri d'Economia i Hisenda.   
Durant seixenta dies, a partir de la data de publicació del Reial Decret aprovatori del present Acord el Ministeri de l'Interior continuarà assumint la gestió i el pagament de les obligacions corresponents als Capítols I i II del Pressupost de Despeses que siguen exigibles en l'esmentat període i corresponguen a les funcions i als serveis que són transferits, i el venciment dels quals estiga previst pel caràcter periòdic o per causes contractuals.   
El que disposa el paràgraf anterior haurà de ser considerat en efectuar la periodificació i el càlcul dels crèdits que cal retenir i transferir a la Secció 32 dels Pressupostos Generals de l'Estat, mitjançant la tramitació de l'oportú expedient de modificació pressupostària, que s'efectuarà pel procediment d'urgència.   
H) Documentació i expedients dels serveis que s'hi traspassen.   
El lliurament de la documentació i dels expedients dels serveis traspassats s'efectuarà en el termini d'un mes comptador des de la publicació del Reial Decret pel qual s'aprove aquest Acord. La resolució dels expedients que estiguen en tramitació es realitzarà segons el que preveu l'article 8é del Reial Decret 4015/1982 de 29 de desembre.   
1) Data d'efectivitat dels traspassos.   
El traspàs de funcions i serveis, amb llurs mitjans, objecte d'aquest Acord tindran efectivitat a partir del dia 1 de juliol de 1985.   
I perquè així conste, expedim aquesta certificació a Madrid, el 25 d'abril de 1985.-Les Secretàries de la Comissió Mixta, Concepción Tobarra Sánchez y Maria Blanca Blanquer i Prats.-   
ANNEX II  
Disposicions legals afectades pel traspàs de funcions i serveis a la Comunitat Valenciana en matèria d'espectacles públics  
Ordre de 15 de març de 1962 per la qual s'aprova el text refós del nou Reglament d'Espectacles Tributaris.   
Reial Decret 2663/1977, de 15 d'octubre, pel qual es regula l'estructura orgànica dels Governs Civils.   
Ordre de 10 de maig de 1982 per la qual es regulen els espectacles taurins tradicionals.   
Reial Decret 2816/1982, de 27 d'agost, pel qual s'aprova el Reglament General de Policia d'Espectacles i Activitats Recreatives.   
Veure imatge


Còpia Permalink ELI